Krisztus Király Római katolikus plébániatemplom - Balatonfüred - Minden, ami Balaton - Éjjel-Nappal Balaton
» Krisztus Király Római katolikus plébániatemplom
Krisztus Király Római katolikus plébániatemplom - Balatonfüred
Cím: Balatonfüred, Szent István tér 2.
Tel.: +36 (87) 343-198 | +36 (87) 580-480 | +36 (87) 580-482
A plébániára vonatkozó első adat 1333-ból való, amikor pápai tizedszedők járták a veszprémi egyházmegye plébániáit, és számadásaik szerint a füredi plébániának János nevű papja 23 dénárt fizetett pápai tized gyanánt. A Szent Mihály templom romjait ma is láthatjuk a papsokai városrészben. Hasonlóképpen látható a Bajcsy Zsilinszky utcában a volt Szent Margit templom, amely később református templomként is működött, majd zsidó zsinagógaként illetve "Fekete Lovag" étteremként. A füredi plébánia a török korban teljesen elpusztult. A katolikusok elmenekültek vagy meghaltak a végvári harcokban, a megmaradtakat pedig beolvasztotta a protestantizmus, olyannyira, hogy 1747-ben mindössze hét katolikus család élt Füreden.
A jelenlegi "piros templom" helyén szállást is adó vendéglő volt. A templom alapkövét 1926. októberében rakta le Dr. Rott Nándor püspök. A neoromán stílusú templom 40 méter hosszú, 20 méter széles és 10 méter magas. A munkálatok olyan gyorsan haladtak, hogy 1927. márciusában már álltak a falak, ennek az évnek májusában pedig a két 35 méteres toronyra feltették a kereszteket. A templomajtón belül, jobbra Dr. Rott Nándor képét festették meg, s a kép alá ezt a szentírási idézetet írták: "A ház, melyet építeni kívánok, nagy, mert nagy a mi Istenünk" (2 Krón 2, 5). Az ajtón belül, balra pedig megörökítették Dr. Luttor Ferencet is. Az ő festménye alá pedig ez a szentírási szöveg került: "Én pedig házat építettem nevednek, hogy ott lakjék mindörökké" (2 Krón 6,2)
Krisztus Király liturgikus ünnepét XI. Pius pápa 1925. december 2-án rendelte el. Így az új füredi teplomot Krisztus Király tiszteletére szentelték fel. Ezzel a címével országosan is, de világviszonylatban is az elsők között van. A főoltárt Kerger Ferenc és Krisztus Király kőből készült szobrát - Kerger Ferenc tervei alapján - Homoray Béla készítette. A mellékoltárok szobrát: Szűzanya és Szent József Krausz (Krasznay) Lajos szobrászművész alkotta.
A II. Vatikáni Zsinat szellemében 1985-ben készült el az új liturgikus tér. Bittsánszky Gézáné Kopp Judit művésznő alkotása. A szembemiséző oltár az utolsó vacsorát ábrázolja. A felolvasó állványon Keresztelő Szent János alakja van megfaragva diófából. A szószéken pedig négy, a tanítással kapcsolatos faragvány látható: 1.) Krisztus mennybemenetele, amikor elküldte apostolait tanítani; 2.) A Pünkösd, amikor a Szentlélek leszállt az apostolokra; 3.) A csodálatos halfogás, és 4.) A hegyi beszéd. Értékes tűzzománc munkák láthatók a plébániatemplomban. Zoltán Győző ötvösművész és felesége Kovács Erzsébet tűzzománcos művésznő alkotásai: a tabernákulum ajtaja; két gyertyatartó és két tűzzománc tábla a gyóntatószékek elején: egyik a tékozló fiú, a másik az elkóborolt bárányt ábrázolja, amint a jó pásztor keresi és megtalálja. A szenteket ábrázoló színes ablakok sorozata azzal lett teljessé, hogy 2000 - 2001-ben elkészült a kassai vértanúk ablaka, továbbá XIII. János pápa, Mindszenty bíboros, B. Gizella, P. Pió és a Kalkuttai Teréz anya ablak.